ཡེ་ཤེས་དཀྱིལ་འཁོར་རྫོགས་པའི་འོད་དཀར་ཅན། །བགྲང་ཡས་སྐལ་བཟང་དད་པའི་རྫིང་བུ་རུ། །དེ་སྙེད་འཆར་བས་འགྲོ་བ་ཀུན་སྒྲོལ་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །བྱང་ཆུབ་སེམས་ཀྱི་གོ་ཆ་རབ་བརྟན་ཅིང་། །གཉིས་སྐྱེས་ཚུལ་གྱིས་རང་དང་རིགས་མཐུན་རྣམས། །ཡང་དག་ལམ་ལ་འགོད་མཁས་ཟླ་ཤེལ་ཞེས། །སྤྲུལ་བའི་ཟློས་གར་མཛད་ལ་གསོལ་བ་འདེབས། །ཐབས་ཤེས་ཟུང་དུ་འབྲེལ་བའི་རྣལ་འབྱོར་གྱིས། །བདག་འཛིན་འཆིང་བའི་དྲ་བ་ཀུན་བཅད་དེ། །རྨད་བྱུང་ཟབ་མོའི་རྟོགས་པ་མཆོག་བརྙེས་པ། །ཐོད་སྨྱོན་བསམ་གྲུབ་ཞབས་ལ་གསོལ་བ་འདེབས། །རྩ་རླུང་རྟེན་འབྲེལ་གནད་དུ་བསྣུན་པའི་མཐུས། །ལྷན་སྐྱེས་གཉུག་མའི་རང་ཞལ་རྗེན་པར་གཟིགས། །སྒྲུབ་རྒྱུད་བསྟན་པའི་སྲོག་ཤིང་འབྲི་གུང་བ། །འཇིག་རྟེན་མགོན་པའི་ཞབས་ལ་གསོལ་བ་འདེབས། །གསང་ཆེན་རྒྱུད་སྡེ་རྒྱ་མཚོའི་སྒོར་ཞུགས་ཏེ། །ཐ་མལ་སྣང་ཞེན་རྒྱང་བསྲིང་སྣང་སྲིད་ཀུན། །དག་པའི་འཁོར་ལོར་ཤར་བའི་འདུལ་ནག་པ། །དཔལ་ལྡན་བཟང་པོའི་ཞབས་ལ་གསོལ་བ་འདེབས། །མཁྱེན་རབ་དྲི་མ་མེད་པའི་འོད་ཟེར་གྱིས། །འཆད་རྩོད་རྩོམ་པའི་པདྨོ་ཁ་ཕྱེ་སྟེ། །སྐལ་བཟང་རྐང་དྲུག་ཚོགས་རྣམས་ཚིམ་མཛད་པ། །ཀླུ་སྒྲུབ་རྒྱ་མཚོའི་ཞབས་ལ་གསོལ་བ་འདེབས། །བསོད་ནམས་སྟོབས་ཀྱིས་མཐོན་པོའི་རིགས་སུ་འཁྲུངས། །འཇིགས་པའི་དཔུང་གིས་གཞན་སྡེ་ཟིལ་གྱིས་གནོན། །འབངས་རྣམས་བྱམས་པས་སྐྱོང་མཛད་མི་ཡི་དབང་། །ས་སྐྱོང་ཆེན་པོའི་ཞབས་ལ་གསོལ་བ་འདེབས། །བློ་གྲོས་ཞིབ་མོས་རྣམ་མང་གཙུག་ལག་དོན། །ཁོང་དུ་ཆུད་དེ་ཡི་གེའི་སྦྱོར་བ་ཡིས། །ཙི་ནའི་ཡུལ་གྱི་འགྲོ་བའི་དོན་མཛད་པ། །ཡིག་མཁན་མཁས་པའི་ཞབས་ལ་གསོལ་བ་འདེབས། །རྣམ་དག་རིགས་པའི་གཞུང་ལ་ལེགས་སྦྱངས་པས། །རྟོག་གེའི་གསང་ཚིག་མཐའ་དག་ཐུགས་ཆུད་དེ། །བརྒལ་བརྟགས་སྙན་པའི་ང་རོ་སྒྲོགས་མཁས་པ། །བློ་བཟང་རབ་བརྟན་ཞབས་ལ་གསོལ་བ་འདེབས། །ལུང་རྟོགས་བསྟན་པ་ཡིད་བཞིན་དབང་གི་རྒྱལ། །རྣམ་དཔྱོད་གསེར་གྱི་རྒྱལ་མཚན་རྩེར་བཀོད་དེ། །འགྲོ་ལ་ཕན་བདེའི་ཆར་ཆེན་འབེབས་མཁས་པ། །ངག་དབང་ཆོས་ཀྱི་རྒྱ་མཚོར་གསོལ་བ་འདེབས། །རྒྱ་ཆེན་གཞུང་ལུགས་ཀུན་གྱི་ཕ་རོལ་སོན། །དྲི་མེད་བསླབ་གསུམ་རྟོགས་པས་ཐུགས་རྒྱུད་གཏམས། །བཤད་སྒྲུབ་བསྟན་པ་ཕྱོགས་མཐར་རྒྱས་མཛད་པ། །བློ་བཟང་ཆོས་ཀྱི་ཉི་མར་གསོལ་བ་འདེབས། །ཚོགས་གཉིས་ཆུ་གཏེར་དབུས་ན་རྣམ་རོལ་ཞིང་། །བྱམས་དང་སྙིང་རྗེ་ནོར་བུའི་བང་མཛོད་འཛིན། །ངོ་མཚར་ལེགས་བཤད་གདེངས་ཀ་སྟོང་ལྡན་པ། །རྗེ་བཙུན་བླ་མ་བསྐལ་བརྒྱར་ཞབས་བརྟན་ཤོག །ཕུལ་བྱུང་མཁྱེན་བརྩེའི་གངས་རི་ལས་འོངས་བའི། །འཕྲིན་ལས་ཆུ་རྒྱུན་ཕྱོགས་བརྒྱར་འཇུག་པ་ལ། །ཕྱི་ནང་གེགས་ཀྱི་མཚན་མ་དང་བྲལ་ཞིང་། །རྣམ་དཀར་བཞེད་དོན་ལྷུན་གྱིས་གྲུབ་གྱུར་ཅིག །མགོན་ཁྱོད་སྐྱབས་སུ་བསྙེན་པ་བདག་ཅག་ཀུན། །ཚེ་རབས་ཀུན་ཏུ་འབྲལ་མེད་རྗེས་བཟུང་སྟེ། །ཟབ་ཅིང་རྒྱ་ཆེའི་ཉམས་ལེན་མཐར་ཕྱིན་ནས། །སྐུ་གསུམ་གོ་འཕང་བདེ་བླག་ཐོབ་པར་ཤོག །བགྲང་ཡས་འཇིག་རྟེན་འདབ་བརྒྱའི་ཚལ་ཆེན་པོ། །མཆོག་གསུམ་ཉིན་བྱེད་རྩེ་དགའ་མི་གཏོང་ཞིང་། །དགེ་ལེགས་གསེར་གྱི་གེ་སར་བཞད་པའི་རྩེར། །ཕན་བདེའི་སྦྲང་རྩིས་རྟག་ཏུ་གང་བར་ཤོག །ཅེས་ལུང་དང་རྟོགས་པའི་ཡོན་ཏན་མཐའ་ཡས་པ་ལ་མངའ་བརྙེས་ཤིང་འགྲོ་བ་དུ་མའི་འདྲེན་པ་དམ་པརགྱུར་པ། ཡོངས་རྫོགས་བསྟན་པའི་གསལ་བྱེད་ཆེན་པོ་ཐོའུ་བཀྭན་མཆོག་གི་སྤྲུལ་པའི་སྐུ་རིན་པོ་ཆེའི་འཁྲུངས་རབས་གསོལ་འདེབས་དགེ་ལེགས་དཔལ་སྟེར་ཞེས་བྱ་བ་འདི་ནི། ཐུབ་བསྟན་རིན་པོ་ཆེར་སྲི་ཞུ་ལྷུར་ལེན་པ་ཧར་ཆིན་རཏྣ་སིདྡྷི་ཝང་དང་། དབོན་མོ་མ་ཎི་དྷ་རི། དར་ཧན་དབོན་པོ་དོན་གྲུབ་དབང་རྒྱལ་དང་། བཱ་རིན་དཀའ་བཅུ་ངག་དབང་བསམ་གྲུབ། ར་ཞིས་དཀའ་བཅུ་བློ་བཟང་བརྩོན་འགྲུས། རབ་འབྱམས་པ་ངག་དབང་ཆོས་འབྱོར། སྨན་རམ་པ་བཟོད་པ་སོགས་ཞབས་ཕྱི་བ་མང་མས་བསྐུལ་ངོར། ༸བཙུན་པ་དཀོན་མཆོག་འཇིགས་མེད་དབང་པོས་བཀྲ་ཤིས་འཁྱིལ་དུ་སྦྱར་བའོ།། །།